KIRJALLINEN KYSYMYS E-3077/00

esittäjä(t): Erik Meijer (GUE/NGL) komissiolle

(2. lokakuuta 2000)

Aihe: Yhdysvalloissa haitallisina pidettyjen ihmiskulutukseen tarkoitettujen aineiden Internet-myynti

1. Onko komissio tietoinen Associated Press -uutistoimiston 7. syyskuuta julkaisemasta ja myös Discovery Health: Health News -verkkosivulla osoitteessa

http://www.discoveryhealth.com/DH/ihtIH/EMDSC000/333/333/296934.html

otsikon FDA Cracks Down on Laetrile Resurgence (FDA torjuu laetrilen uuden nousun) alla ilmestyneestä uutiskertomuksesta, jossa kerrotaan järjestöjen kuten World Without Cancer Inc., Health World International Inc. ja Health Genesis Corp Yhdysvalloissa markkinoimasta tuotteesta, joka tunnetaan nimillä Laetrile, Amygdaline ja B17-vitamiini?

2. Voiko komissio vahvistaa, että Laetrile sisältää muun muassa aprikoosin kiveä, joka vanhan kansanuskomuksen mukaan estää syövän syntymistä? Onko komissiolla käsitystä siitä, missä määrin aprikoosin kivet vaikuttavat syöpää ehkäisevästi tai edistävästi? Miten laetrilen muut ainesosat vaikuttavat aprikoosin kiven myönteisiin tai kielteisiin ominaisuuksiin?

3. Onko komissio tietoinen Yhdysvaltojen hallituksen valvoman elintarvike- ja lääkeviraston (FDA) taistelusta laetrilen kauppaa vastaan, joka perustuu siihen, että viranomaiset uskovat kyseisen aineen voivan aiheuttaa syöpää ja myös syanidimyrkytyksiä? Miten komissio suhtautuu kyseiseen kielteiseen käsitykseen ja siihen perustuvaan myyntikieltoon Yhdysvalloissa?

4. Laetrilen kauppa on nyt siirtynyt Internetiin ja sen myötä ainetta on entistä enemmän tarjolla myös Euroopan markkinoilla. Myös muita ihmiskulutukseen tarkoitettuja aineita, joiden myönteisistä tai kielteisistä vaikutuksista ei vielä ole varmaa tietoa, kaupataan samalla tavalla. Jakaako komissio FDA:n huolen tässä asiassa ja katsooko se sen johdosta, että kyseiset aineet ovat vahingollisia eurooppalaisille kuluttajille?

5. Jos vastaus kysymykseen 4 on myönteinen, onko komissio siinä tapauksessa, ongelman rajat ylittävä luonne huomioon ottaen, valmis edistämään sellaisia yhteisiä toimia jäsenvaltioiden ja ehdokasvaltioiden kesken, joiden tarkoituksena on tiedottaa eurooppalaisille kuluttajille Internetin välityksellä hankittujen ihmiskulutukseen tarkoitettujen aineiden mahdollisesti todetusta vahingollisuudesta?

Erkki Liikasen komission puolesta antama vastaus

(23. marraskuuta 2000)

Komissio on tietoinen Euroopan kansalaisille aiheutuvista mahdollisista vaaroista, jotka johtuvat Euroopan ulkopuolisten yritysten Internetin kautta myymistä lääkkeistä.

Laetrilea sisältäviä tuotteita on myyty 20 vuoden ajan varsinkin Yhdysvalloissa vaihtoehtona tavanomaiselle syöpähoidolle. Näille tuotteille tehtyjen tutkimusten perusteella voidaan katsoa, että niillä ei ole vaikutusta syövän hoitoon ja että joissakin tapauksissa tuotteet voivat osoittautua myrkyllisiksi. Koska tuotteilla ei ole ilmoitettua tehoa ja koska syanidin vapautuminen on aiheuttanut ei-toivottuja vaikutuksia, näitä tuotteita ei ole hyväksytty saatettavaksi markkinoille.

Yhdysvaltojen Food and Drug Administration (FDA) on ryhtymässä toimenpiteisiin laetrileen tai aprikoosin kiveen perustuvien tuotteiden valmistamisen, pakkaamisen, markkinoinnin, jakelun ja myynin lopettamiseksi. FDA on kieltänyt laetrilen, eikä sitä ole lupa myydä yhteisössä lääkkeenä.

Lääkkeiden hyväksyntää, markkinointia ja myyntiä Euroopassa säännellään yhteisön direktiiveillä, jotka koskevat yhtä lailla tuotteiden kauppaa sähköisesti ja perinteisin keinoin. Tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista 8 päivänä kesäkuuta 2000 annetussa Euroopan parlamentin ja neuvoston direktiivissä 2000/31/EY(1) (Direktiivi sähköisestä kaupankäynnistä) säädetään avoimuusvaatimuksista, jäsenvaltioiden välisestä hallinnollisesta yhteistyöstä sekä tehokkaasta valvonnasta siinä jäsenvaltiossa, jossa verkkopalvelu sijaitsee.

Silloin, kun lääkkeitä toimittavat farmasia-alan ammattilaiset, nämä ovat tietenkin omien ammatillisten järjestöjensä käytännesääntöjen alaisia.

Kuten arvoisa parlamentin jäsen toteaa, Internet on kuitenkin maailmanlaajuinen, ja EU:n ulkopuolisissa maissa olevat toimijat voivat markkinoida ja myydä lääkkeitä eurooppalaisille kuluttajille ja siten ohittaa yhteisön lainsäädännön antaman suojan. Komissio on käynnistänyt jäsenvaltioiden kanssa työn tämän ongelman hoitamiseksi. Komissio aikoo edistää käytännesääntöjen soveltamista ja kuluttajille suunnattuja tiedotuskampanjoita.

(1) EYVL L 178, 17.7.2000.